Hun ville ikke uden kamp give slip på sin doktorgrad.

Derfor gik den tidligere hjerneforsker Milena Penkowa rettens vej, efter at Akademisk Råd ved Sundhedsvidenskabeligt Fakultet på Københavns Universitet valgte at inddrage hendes doktorgrad.

Da Københavns Byret erklærede sig enig i Akademisk Råds afgørelse sidste år, ankede Milena Penkowa sagen til landsretten.

Læs også : Byret: I orden at fratage Penkowa doktorgrad

Men den omstridte forsker har siden opgivet at vinde sin doktorgrad - og dermed retten til at kalde sig dr.med. - tilbage.

Det oplyser Milena Penkowas advokat, Birte Rasmussen.

- Ankesagen er hævet, bekræfter Birte Rasmussen.

Baggrunden for beslutningen er, at Penkowa har søgt om tilladelse til, at statskassen betaler for retssagens omkostninger - såkaldt fri proces.

Men hun er ikke blevet bevilget fri proces, og derfor har hun i samråd med sin advokat besluttet at opgive sagen.

Dømt for dokumentfalsk

Penkowa blev frataget sin doktorgrad i 2017, fordi hun året forinden var blevet kendt skyldig i dokumentfalsk.

Dog blev hun frifundet for straf, fordi sagen var forældet.

Dokumentfalskneriet handlede om nogle rotteforsøg, som var beskrevet i en videnskabelig artikel i tidsskriftet Glia tilbage i 2000. Forsøgene indgik i en doktordisputats, som Penkowa indgav i 2003.